 NA MARY WANGARI WAKENYA wataendelea kulipa ada za juu za bili za stima hadi wakati gharama ya mafuta itakaposhuka, ushuru kupunguzwa na viwango vya fedha za kigeni kudhibitiwa. Haya ni kwa mujibu wa Mwenyekiti wa Kampuni ya kuzalisha Umeme ya Thika Power Limited, George Njenga, alipofika mbele ya Kamati ya Seneti kuhusu Kawi kujibu maswali kuhusu bili za juu za stima nchini. Akizungumza Jumatatu mbele ya Kamati hiyo, Bw Njenga alitaja masuala hayo pamoja na vipindi virefu vya kiangazi vinavyosababisha Kampuni ya Umeme Nchini (KPLC) kutumia kawi ya joto kuzalisha umeme kama sababu kuu. Seneti ilielezwa kwamba, gharama ya juu ya stima haisababishwi na wanakandarasi wa kibinafsi bali inatokana na matumizi ya mafuta (HFO) katika viwanda vya kuzalisha kawi ya joto. “Bei ghali ya umeme haisababishwi na Mashirika Huru ya Kuzalisha Umeme (IPP) bali na masuala kama vile bei ya mafuta, kubadilika kila mara kwa sarafu ya dola, ushuru, kiangazi, miongoni mwa mengine,” alisema Bw Njenga. Bw Njenga ambaye vilevile ni Mwenyekiti wa kampuni ya Iber Africa, alieleza Kamati hiyo inayoongozwa na Seneta wa Nyeri Wahome Wamatinga kuwa njia mojawapo ya kupunguza bei ya stima ni kwa kutoa zabuni kadhaa za kununua mafuta kutoka kwa mataifa yanayouza kwa bei ya chini. “Tunaweza kupunguza bei ya stima iwapo tutanunua HFO kwa kiasi kikubwa. Ununuzi wa bidhaa hiyo kwa wingi unaweza kusaidia kupunguza bei hizo kwa kiwango fulani. Bei hubadilika kila mwezi kulingana na kandarasi ya miaka miwili. Inaweza kuboreshwa ikiwa tutaungana pamoja,” alisema. Nyakati za kiangazi, KPLC hulazimika kutegemea viwanda vya kawi ya joto kupunguza uhaba wa umeme unaoambatana na kupunguzwa kwa vya viwanda vinavyotumia maji kote nchini, alifafanua Bw Njenga. “Huwa tunatoza kiasi tunachotozwa. Gharama tunayopata tunaipitisha. Changamoto kuu ni bei ghali ya HFO kwa sababu inachangia asilimia 70 ya bei ya uzalishaji. Tukikabiliana na suala la mafuta, tutapunguza bei ya stima,” alisema. Kwa jumla, viwanda vya Ibera Africa na Thika Power vina uwezo wa kuzalisha takriban megawati140 za umeme ambapo Thika Power ina uwezo wa kuzalisha megawati 87 nayo Iber Africa, iliyopo kwenye vitongoji duni vya Mukuru Kwa Njenga ikizalisha megawati 52.5 za umeme. Seneta wa Nairobi, Edwin Sifuna alisaili ni kwa nini mashirika hayo mawili yanamilikiwa na kampuni kutoka Denmak huku akisema kuwa wakazi wa Mukuru kwa Njenga hawanufaiki kutokana na umeme unaozalishwa katika kianda hicho. Hata hivyo, Kamati ilielezwa kuwa viwanda hivyo huzalisha umeme wakati tu unapotakikana ila havina uwezo wa kuzalisha kiwango cha kutumika kote nchini. Bw Njenga alisema kiasi kikubwa cha umeme hutumika kila siku kati ya saa kumi na moja unusu hadi saa tatu usiku. Huku akikiri kuwa si viwanda vyote vilivyo na uwezo wa kukidhi mahitaji ya Wakenya, Bw Njenga alisema kwmaba viwanda vinavotumia kawi ya joto ni muhimu kwa sababu vinastawisha mfumo wa kusambaza umeme nchini. “Nyakati za kiangazi, kawi inayotokana na maji hupungua kwa asilimia 30. Mfumo wa kitaifa wa kuzalisha umeme una kawi ya ziada kutokana na upepo na jua hali inayouvuruga. Viwanda vinavyotumia kawi ya joto kuzalisha umeme hutumiwa kudhibiti mfumo huo.” You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  